Lavovska bitka

 Subota. Rana zora. Šest sati. Neispavanog i snenog mama me budi iz toplog gnijezda. Zalijepljenim očima, mrtvim glasom govorim: „Još samo pet minuta.“ ne želeći izroniti iz nježnog prekrivača i mekog jastuka. Dok sav normalan svijet spava, ja teška srca ustajem znajući da se već u sedam moram rasplivati u onom hladnom bazenu.

 Ne stižem ni otvoriti oči, a već tradicionalno zabijanje u vrata. U sebi razmišljam: „Koji je pametnjaković organizirao ovo natjecanje? Treba mu dignut spomenik. Pa zar on nikada nije bio dijete?“ Onda se pak pokušavam utješiti: „Sâm sam to odabrao i trud se uvijek isplati.“ Budi se glas razuma. Ali, nažalost, on ne djeluje. Želja za krevetom jača je. Mama misli da je slatki miris palačinki mamac. Ja se jedino nadam da će taj doručak ostati u mom želucu, a ne u bazenu. Sve je krenulo krivo. Odijevanje kupaćih gaćica. Prvi pokušaj: epski promašaj. Odijevam ih naopako. Pokušaj broj dva: ponovno neuspješan. Ovoga puta nemam pojma što sam s njima napravio. Uspijevam ih odjenuti iz trećeg pokušaja. Gotovo bih zapljeskao samom sebi. I onda na pola puta do bazena shvatim da sam zaboravio naočale. Naravno, mama počinje vikati, ali njena bukvica ne dopire do mog uspavanog mozga koji vrišti za snom. Zato samo klimam glavom ne uzimajući je ozbiljno. „Jutros svježe izgledaš.“ pokušavam je odobrovoljiti kad završi. Njen odgovor stigao je pogledom, barem ja tako mislim, jer riječi nisam čuo.

Dolazak do cilja. Solidno, kasnim deset minuta. Svi se tamo razgibavaju, a mene muči samo jedno pitanje: „Otkud im volja?“ Skok u vodu promijenio mi raspoloženje. Ubrzo sam postao još živčaniji. Isplivana dva kilometra. Napokon. Dišem kao bulldog moje susjede. Ali ne, ni to nije dosta. Sada slijede sprintovi. I onda sam napravio nešto za čime sam požalio. Umjesto da otplivam tih 4x25 kraul i da mi puls bude 32, ja sam otplivao toliko lagano da mi je veći puls dok šećem Opatijom. Kazna. Četiristo metara kraul. Dođe mi da lupim samog sebe. Napokon gotov s rasplivavanjem. Sada slijedi malo zabave na tribinama i onda ono najgore - utapanje na dvjesto metara mješovito. Kada to trebam otplivati na bazenu, nema problema, ali takmičenje je sasvim druga priča. Ajoj, dvadeset minuta do moje grupe! Hvata me trema. Srce treperi, želudac kruli, a noge mi se grče. Ni misli mi baš nisu pozitivne: „ Ovo će biti javna blamaža.“ Javljanje starteru. Trenerica me s tribina fotografira, a meni to baš nije neka situacija koju želim ovjekovječiti. Dolazak na start. Duboka koncentracija. „Na svoja mjesta, hop!“ oglasi se sudac. I tu počinje lavovska bitka. Prvih pedeset delfin okrećem kao drugi. Pedeset leđno. Još bolje, preuzimam prvo mjesto. Ali, ne zadugo, jer slijede prsa. Ni pjesma *Gangnam style* koju vrtim u glavi mi ne može pomoći. Sto pedeset metara, peto mjesto. I još pedeset kraul. Tu idem u puni sprint. Ali ni kraul ne može popraviti ono što su prsa pokvarila. Ulazak u cilj, četvrto mjesto.

 Moje srce je izdržalo pritisak pogleda s tribina. Zgrčene noge su se otkočile, a želudac se opustio. Stresni adrenalin se normalizirao. Sve u svemu, zadovoljan sam. Ne možeš uvijek biti prvi, ali jedno je sigurno - zabaviti se s prijateljima možeš.

 Luka Županović, 7.a razred